“Indak nyangko den doh gubernur Aceh kanai cokok dek kapeka, lah Aceh bana tu, tumaknina wee baugamo,” kecek Pasa.
“Quran se dikorupsi urang kini Pasa, jan heran lain,” baleh Tan Tuah.
Tan Tuah ko anggota majilih lapau simpang juo tapi wee lah tigo bulan ka Jambi. Sabalum puaso wee pai. Baru pulang kini. Wee ka nin ka rumah adiaknyo.
“Tan Tuah lah tinggi ilemu e kini mah Pasa, jan gara-gara lo lai,” kato Wan Tengka.
“Aden cameh nagari ko, rapun dek korupsi. Caliak Malaysia, sangonyik se nye, badaram. Perdana menteri ditangkok,” kato Pasa.
“A nan kurang lai? Mangaji santiang, wakatu sumbayang tak baputiak, alun azan urang lai nyo lah sudah bauduak. Moral ebat, sagalo ado, tapi korupsi juo, heran den a nan tajadi di nagari ko,” kata Malano.
“Nan tajadi, rakuih, indak sadang-sadang,” kato Pakiah.
“Sabanahe tak ti den, sistem di nagari awak ko nan lamah. Di nagari urang baa kok bisa urang takuik korupsi?” Kato Kuriak Batuang.
“Bapalapeh se tantu iyo,” kato Tembang.
“Mental kanai, ilemu ugamo tipih, kesempatan ado, awak mamacik, karajo mancilok se. Sanang ati den nyo tangkok dek kapeka ko. Bahondoh masuak pinjaro.” Pasa lah bantuak anak baru tamaik kuliah. Santiang.
“Caliak dek Pasa nopanto ketua depe-er sari tu, ratusan miliar atai triliun yo dihampai e piti katepe. Sampai kini den ndak bakatepe doh, baa indak ka rusak nagari awak ko,” kecek Rantau.
“Jadi ingekan lah ka Tembang kok jadi pejabat isuak, usah baniek korupsi, haram. Lai jalai dek Tembang tu,” kato Bilang.
“Doanlah dek dapek karajo tek tuen. Sudah tu den karajo elok-elok indak korupsi,” kecek Tembang.
“Santiang. Mode tu kalau mulai karajo tapi kalau lah mamacik, mulai mah,” kecek Pakiah.
“Lieklah kalau anak minantu dapek karajo tampek basah, sanang bana ati. Itu artie sanang makan piti haram namun ka musajik rajin juo,” ditambah dek Rantau.
Bitulah majilih lapau simpang gata-gata kapaloe mancaliak urang korupsi. Berang wee tapi apo nan kadisabuik. Marutok-rutok se nan bisa. (Malin Kapalo Koto)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn